 LIEPĀJAS TAUTAS FOTO STUDIJA

,,Tik tālu nu nonākts’’- rakstīja izcilais fotomeistars un fotoizstāžu aprakstnieks Pēteris Jaunzems, kad FOTAST svinēja 40 gadi ar izstādi “Zelta aplis”.

Nu ir nonākts līdz 59. studijas gadam un 60 gadu jubilejas priekšvakaram!

 1958.gadā domu biedri Gunārs Kopštāls, Visvaldis Blankenburgs un Huberts Sankevičs satikās Rožu laukumā un nolēma dibināt fotostudiju. Huberts Stankevičs, būdams vadītājs, kopā ar studijas talantīgajiem dalībniekiem rīkoja daudzas vērienīgas fotoizstādes Latvijā un ne tikai. Sūtot fotokolekcijas uz starptautiskiem konkursiem, Liepājas fotostudija bieži saņēma pirmās vietas un godalgas. Fotomāksla un darbības vēriens bija Huberta stihija.

 2003.gadā Varis Sants kļuva par studijas darba turpinātāju, viņš sarīkoja Latvijas fotomeistaru darbu izstādi “Līvas upe” veltītu ilggadējam FOTAST vadītājam Hubertam Stankēvičam.

 Nākošais lielais darbs bija veltījums studijas 45 gadiem, fotokataloga “Soļi” izdošana. Tajā ar fotodarbu pārstāvēti visu iepriekšējo gadu studijas dalībnieki. Sekoja izstāžu gatavošana. Izstāde “Spēle” ceļoja pa Latviju, bija Klaipēdā, Palangā u.c. Ar izstādi “Dialogs” fotostudija ciemojās Paņevežā, 2006. gadā FOTAST bija ar izstādi Darmštatē. Vēl vienu fotostudijas posma darbu katalogu “Ceļš” Varis Sants ar studiju sagatavoja par godu tās 50. gadskārtai 2008.gadā.

 Nākošais studijas vadītājs Jānis Vecbrālis no 2012.gada kārtoja fotostudijas darbību. Rīkojot plenērus un to darbu izstādes, bija jāgatavo arī veltījuma izstāde Hubertam Stankēvičam 85 ar nosaukumu “Re”, (viņš pats sagatavoja izstādi “Do”) šī izstāde tika iekārtota muzejā. Pēc dažādiem studijas darbiem, sadarbojoties ar citiem Kultūras centra vadītiem kolektīviem, sākās vērienīgs darbs pie projekta “Liepājas iea Latvijas garumā” Jāņa Vecbrāļa vadīts nu lielais darbs ir studijas dalībnieku atmiņās, bet sagatavotā izstāde, piedzīvojusi atklāšanu Liepājas muzejā, ceļo pa Latvijas pilsētām.

 No 2016. gada rudens FOTAST vadību pārņēmusi Līga Evaldsone. Arī Līgai pirmais lielais darbs bija rīkot studijas izstādi “Portreti”, kura pirmo reizi tika izstādīta Liepājas muzejā. Šī ir Liepājas tautas fotostudijas „Fotast” esošo un goda biedru kopizstāde, kurā apkopoti dažādi , tomēr galvenokārt, liepājnieku portreti – jaunu un jau padzīvojušu laužu, dažādos laikos un atšķirīgā stilistikā uzņemti fotoattēli – atklājot katra dalībnieka individuālo skatījumu un tomēr vienojošo mīlestību pret fotogrāfiju. Katrs autors ekspozīcijā ir pārstāvēts ar vienu darbu.